Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren.

(2020/C 51/15)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ENHEDSDOKUMENT

»Adamclisi«

PDO-RO-N0037

Ansøgningsdato: den 30 marts 2016

1. Betegnelse, der skal registreres

Adamclisi

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Analytiske og organoleptiske kendetegn ved hvid-/rosévinene

Hvidvinene er afbalancerede, med en god surhedsgrad, en intens aromatisk profil og en kompleks blomsteragtig bouquet; farverne er fra lysegul til en antydning af modne hvedestrå og gulgrøn.

Aromaerne spænder over en bred vifte af tropiske frugter, hvoraf citrus er den dominerende, især blodappelsiner, kombineret med intense aromaer af banan og ananas samt aromaer af stikkelsbær, grapefrugt og hyldebær.

Rosévinene, der præsenteres i forskellige noter af lyserød, fra en lys til en intens farve, har et godt indhold af vinsyre, som giver dem en særlig friskhed og får deres specifikke aromaer frem. Den store ophobning af anthocyanin skaber rosévine med antydninger af roser.

Med hensyn til smag har rosévinene en smag af kirsebær og blodappelsiner, med intense nuancer af hvid ribs. De meget lette nuancer af mineraler – påvirket af den jord, hvor druerne dyrkes – er næsten fuldstændig maskeret af frugtaromaernes dominans og deres behageligt livlige surhedsgrad.

Generelle analytiske kendetegn Maksimalt alkoholindhold (i % vol.) 15 Minimumsalkoholindhold (i % vol.) 11,5 Totalt minimumssyreindhold 4,5 g/l udtrykt i vinsyre Maksimalt indhold af flygtig syre (i milliækvivalenter/l) 18 Maksimalt indhold af svovldioxid (i mg/l) 200

Analytiske og organoleptiske kendetegn ved rødvinene

Rødvinene er karakteriseret ved en stærk farveintensitet med en dyb rød farve, når vinen er ung, til rubinrød i den korte lagringsperiode og ophobning af sukker, anthocyaniner og polyphenoler, der skaber et kompleks af faktorer, der bidrager til at skabe de frembragte vine.

Rødvinene har aromaer af skovbær, især af overmodne blåbær, mandler og bitre sorte kirsebær, kombineret med krydderier såsom peberkorn og grøn peber, let røgede svesker med en bouquet af nyligt mejet hø og navnlig solbær mod en baggrund af fløjlsagtige tanniner.

Generelle analytiske kendetegn Maksimalt alkoholindhold (i % vol.) 15 Minimumsalkoholindhold (i % vol.) 11,5 Totalt minimumssyreindhold 4,5 g/l udtrykt i vinsyre Maksimalt indhold af flygtig syre (i milliækvivalenter/l) 20 Maksimalt indhold af svovldioxid (i mg/l) 150

5. Vinfremstillingsmetoder

a. Væsentlige ønologiske fremgangsmåder

Restriktion vedrørende vinfremstillingen

Brug af følgende vinfremstillingsprocesser er forbudt:

— brug af varmebehandling af most og blanding af presserester ved fremstilling af rødvine

— koncentration gennem køling

— afalkoholisering

— fjernelse af svovldioxid ved fysiske metoder

— brug af kationbyttere.

b. Maksimale udbytter

For hvid-, rosé- og rødvine fremstillet af druer høstet ved fuld modenhed:

7 000 kg druer pr. hektar

For rosé- og rødvine:

68 hl pr. hektar

For hvidvine:

70 hl pr. hektar

6. Afgrænsning af det geografiske område

Det afgrænsede område til produktion af vine med den kontrollerede oprindelsesbetegnelse »Adamclisi« omfatter følgende lokaliteter i amtet Constanța:

— kommunen Adamclisi

— landsbyen Adamclisi

— landsbyen Abrud

— landsbyen Hațeg

— landsbyen Urluia

— landsbyen Zorile.

7. Primære druesorter

Pinot Noir N – Blauer Spätburgunder, Burgund mic, Burgunder roter, Klävner Morillon Noir

Chardonnay B – Gentil blanc, Pinot blanc Chardonnay

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Cabernet Sauvignon N – Petit Vidure, Bourdeos tinto

Sauvignon B – Sauvignon verde

Syrah N – Shiraz, Petit Syrah

8. Tilknytning til det geografiske område

Tilknytning til det geografiske område – oplysninger om området

Afgrænsningen af området er ikke baseret på en gård, som tilhører en enkelt producent, men på jord- og klimaforholdene i Adamclisi, som er forskellige fra dem i de tilstødende områder med kontrollerede oprindelsesbetegnelser Murfatlar og Oltina.

Der er dokumentation for, at Adamclisi-området har en lang historie som vindyrkningsområde i Dobrogea-regionen i Rumænien.

Adamclisi ligger på det højeste plateau i det sydvestlige Dobrogea, tæt på områderne Oltina og Murfatlar. Denne placering, kombineret med at jorden her er chernozem (sort jord) – i forhold til den overvejende løse jord i de tilstødende områder – giver Adamclisi-rødvinene deres middelfyldige smag med forskellige dristige primære aromaer (frugtagtig) såsom røget tørret frugt og skovbær, mens hvidvinene har udtalte noter af mineraler takket være jordtyperne rendzina og chernozem regosol.

Tilknytning til det geografiske område – årsagssammenhæng

Adamclisi-plateauet, som er overvejende chernozem med kalkstensaflejringer i en dybde på op til 0,8 m og rig på jern og magnesium og har mere end 1 800 solskinstimer om året, producerer hvidvine, der er frugtagtige og dog blomsteragtige og fyldige, samt rødvine, navnlig BOB Murfatlar-vinene, der har fløjlsagtige bløde tanniner, der mildner den skarphed, der er specifik for sorten.

Jordundersøgelser og agrokemiske undersøgelser udført af forsknings- og udviklingsstationen for vindyrkning og vinfremstilling i Murfatlar fandt et betydeligt areal, der blev udlagt til Adamclisi-vinstokke i perioden 1975-1980. Dette område blev ryddet mange år senere (2000-2001) og blev efterfølgende genplantet med ædle sorter. De pågældende områder er forskellige fra de tilstødende BOB-områder Murfatlar og Oltina, med til tider betydelige forskelle med hensyn til miljøforhold.

I modsætning til Murfatlar og Oltina fremmer Adamclisi-områdets nære beliggenhed på tilstødende skove en bedre fordeling af den gavnlige regn i alle sorternes vækstperiode.

Sammenlignet med naboområdet Oltina, der ligger på bredden af Donau, er tåge langt sjældnere i Adamclisi, hvilket er grunden til, at vækst og fuld modenhed, der har gavn af den store mængde solskin, indtræffer på et meget tidligere tidspunkt, og at druerne ophober flere polyphenoler og mere anthocyanin end i naboområderne. Derfor bliver vinene rundere og mere fløjlsagtige med aromaer af skovbær og krydderier (rødvine) eller friske og kraftige med en aroma af tropisk frugt og bikage (hvidvine).

Kendetegnene ved hvid- og rødvinene bestemmes af faktorer som antallet af solskinsdage på et år (i gennemsnit 300 dage/år), chernozem-jord med karbonater på overfladen, beriget med nærende elementer, der er afgørende for vinstokke, og Adamclisi-områdets placering på den sydvestlige kontinentalsokkel i en optimal afstand fra både Sortehavet og Donau, som tempererer hedebølgerne og betyder, at den maksimale temperatur i dagtimerne om sommeren er optimal til ophobning af sukker; dugvåde nætter forekommer praktisk talt ikke på grund af vinden i området.

Jorden, der er rig på jernsalte, som er dannet på kalksten og kalkholdig sandsten i rødbrun jord, er fremragende til ophobning af anthocyanin, som afspejles i rødvinenes intense farve og deres lidt mineralagtige smag, hvilket bidrager til vinenes lange generøse afslutning.

Tilknytning til det geografiske område – oplysninger om menneskelige faktorer

Vinens kvalitet sikres af fagfolk, der har de færdigheder, der skal til for at skabe vine, der bevarer traditionen, samtidig med at der benyttes innovative teknologier på vinmarker og i vinproduktionen.

I de fleste plantager (de fleste vinmarker er beliggende på moderate og kuperede terrasser) vedligeholder producenterne vinmarkerne ved beskæring af grene og sporebeskæring. En sådan beskæring kombineret med jord rig på humus og mineraler sikrer produktion af typiske vine fra BOB Adamclisi-området.

Produktion af vin er tilladt fra det tredje år af drueproduktionen for at sikre videreførelsen af kendetegnene ved BOB Adamclisi, hvilket resulterer i vine med meget god ophobning af sukker, anthocyanin og polyphenoler og med en konstant alkoholstyrke på over 12,5 %-13 % vol.

Jordtypen (løst jordlag, karbonat, der især er gunstig for rødvin) har over tid givet mulighed for en specifik vedligeholdelse af vinmarkerne, og i de senere år er der blevet tilføjet brug af certificeret plantemateriale, som kan tilpasses jordbunds- og klimaforholdene i Adamclisi-området, det vil sige meget produktive podninger og grundstammer med stort potentiale for resistens over for varme, tørre somre samt barske vintre med kraftige vinde.

Tilknytning til det geografiske område – produktoplysninger

De specifikke klima- og jordbundsforhold i Adamclisi giver de vine, der produceres i området, en særlig karakter, som er anderledes end dem, der dyrkes i de tilstødende områder.

Hvidvinene har farver, der spænder fra moden hvede til gul, med grønligt farvespil og intense aromaer, der spænder fra citron- og vinblomster til ananas og bananer, egenskaber der afgøres af den konstante mængde solskin i området.

Rød- og rosévinene er lyserøde til rubinrøde eller violette, med en balance mellem vinsyre og alkoholindhold, specifikke aromaer af let røgede blommer, solbær og aromaer og smag af grøn peber og peberkorn, kombineret med stærke aromaer af ristede mandler og bitre Schwarzwald-kirsebær. Rødvinene har en god ophobning af anthocyanin.

Hvid- og rosévinene har en afbalanceret struktur og en god surhedsgrad med god ophobning af sukker og polyphenoler lige fra starten af modningen. De sydøstvendte vinmarker med mange solskinsdage og afbalanceret nedbør, kombineret med jord med medium/høj humus og næringsstofindhold er gode forhold for fremragende druemodning. Ophobninger af anthocyanin, polyphenoler og sukkerarter giver vinene afbalancerede og komplekse aromaer, som også understøttes af, at der i stedet for afbladning kun udføres en let beskæring af toppene af vinstokkene i juli-august, hvilket giver dem en meget produktiv vegetativ masse, der også bevarer det aromatiske potentiale.

9. Vigtige yderligere betingelser

Ingen

Link til produktspecifikationen

http://onvpv.ro/sites/default/files/caiet_sarcini_doc_adamclisi_modif_cf_notif_comisiei_europene_din_20.05.2019_no_track_changes.pdf.

(1) EUT L 347 af 20.12.2013, s. 671.